Schaan, 11. aprila 2022

Sporočilo za medije za *Alpine Changemaker Basecamp*

Išče se #alpinechangemaker!

Angažirane mlade z alpskega območja, ki jih navdušujejo projekti, s katerimi lahko prispevajo h kakovostnemu življenju v Alpah, in imajo tudi sami ideje za trajnostni razvoj alpske regije, se lahko do 22. aprila 2022 prijavijo na poletni tabor v okviru mreže *Alpine Changemaker Basecamp* (ACB). Udeleženci tabora bodo s svojimi vrstniki preživeli transdisciplinarni projektni teden ter si izmenjevali znanje in izkušnje, nato pa bodo deležni še enoletnega mentorstva pri izvajanju lastnih projektov.

Umetniški paviljon na temo množičnega turizma, bivaki v zapuščenih skednjih, organiziranje skupščine *Rural Commons* – prva generacija #*alpinechangemaker* znanja ni pridobivala le pri izvajanju številnih projektov, temveč tudi iz medsebojnih izkušenj. Za Claasa Beeserja, enega od udeležencev, ki želi mladim v Piemontu/I zagotoviti bivalne prostore, je bila izmenjava zato zelo pomembna: »Ključno vprašanje ni, ali nekaj lahko uresničim, temveč kako bom to naredili. Zato se tudi pogovarjam s čim več ljudmi, ki razmišljajo drugače kot jaz, in se tako iz prve roke seznanjam z različnimi pogledi.« Christina Thanner, projektna vodja pri CIPRI International, je dogodek povzela z naslednjimi besedami: »ACB je med seboj povezal najrazličnejše ljudi ter pestrost idej in strokovnih področij.«

Letošnji tabor *Alpine Changemaker Basecamp* se bo začel s projektnim tednom, ki bo potekal od 2. do 8. julija v centru za socialno aktivacijo BASIS v Silandru/I, kjer bodo motivirani mladi udeleženci razvijali projekte na temo trajnostnega razvoja v alpskem prostoru, pri tem pa sodelovali s svojimi vrstniki. Njihovo delo bo spremljala mednarodna ekipa mentorjev - strokovnjakov za različna področja, kot so znanstveno raziskovanje, podjetništvo, regionalni razvoj, filozofija in umetnost. Izbrani udeleženci tabora bodo leto dni deležni še podpore mentorskega programa pri izvajanju svojih projektov, ki jih bodo predstavili na zaključni prireditvi julija 2023. Vsi zainteresirani se lahko prijavite do 22. aprila 2022 preko naslova [www.alpinechangemaker.org](http://www.alpinechangemaker.org).

**Mreža za socialno-ekološke spremembe**

ACB je prvi pilotni projekt v sklopu transdisciplinarne mreže *Alpine Changemaker Network*, ki združuje organizacije s področja izobraževanja, regionalnega razvoja in okolja in presega državne meje, institucionalne ovire ter kulturo mišljenja in delovanja. »Socialno-ekološke spremembe v alpskem prostoru želimo spodbuditi tako, da nove ideje ne bodo ostale le zapisane, temveč jih bodo mladi in predani ljudje tudi uresničevali,« je povedal Jens Badura, eden od koordinatorjev mreže. Organizacije spremlja posvetovalna skupina, ki je zadolžena za oceno koncepta in izvedbe posameznega projekta, tako da se lahko mreža kar najbolje uči in nadalje razvija. Pobudo za vzpostavitev mreže sta dala CIPRA International in Jens Badura iz *creativeALPS*. Sredstva za izvedbo *Alpine Changemaker Basecamp* je prispeval sklad *Mercator Schweiz*.

(2'412 znakov s presledki)

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:
Veronika Hribernik, sodelavka za odnose z javnostmi, +423 237 53 01, veronika.hribernik@cipra.org

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)